অসীম সাহা : উপরের লাইনটি ভাষাসৈনিক মাহবুবউল আলম রচিত একুশের প্রথম কবিতা। ১৯৫২ সালের ২১শে ফেব্রুয়ারি বাংলা ভাষাকে রাষ্ট্রভাষা হিসেবে স্বীকৃতির দাবিতে ঢাকার রাজপথে ছাত্রদের মিছিলে পুলিশের গুলিবর্ষণের প্রতিক্রিয়ায় তিনি ‘কাঁদতে আসিনি, ফাঁসির দাবি নিয়ে এসেছি’ কবিতাটি রচনা করেন। ঢাকায় ছাত্রদের ওপর গুলিবর্ষণের খবর আসে চট্টগ্রামে অবস্থানরত ‘কেন্দ্রীয় রাষ্টভাষা সংগ্রাম পরিষদ’-এর সদস্য সাংবাদিক-সাহিত্যিক খোন্দকার মোহাম্মদ ইলিয়াসের কাছে। তখন জ্বর ও জলবসন্তে আক্রান্ত ছিলেন মাহবুবউল আলম চৌধুরী। ঢাকায় গুলিবর্ষণের খবর পাওয়ার পর পরই তিনি রচনা করেন কবিতাটি। এটি আন্দোলনকে তীব্রতর করে তোলার ব্যাপারে ছাত্র-জনতাকে প্রবলভাবে অনুপ্রাণিত করে। ২১শে ফেব্রুয়ারি চট্টগ্রামের সকল শিক্ষা প্রতিষ্ঠানে হরতাল পালিত হয়।